CELEX: 32018D1801
Language: da
Date: 2018-11-19 00:00:00
Title: Rådets gennemførelsesafgørelse (EU) 2018/1801 af 19. november 2018 om elektronisk udveksling med Irland af DNA-oplysninger

22.11.2018   
               
               
                  DA
               
               
                  Den Europæiske Unions Tidende
               
               
                  L 296/31
               
            
         RÅDETS GENNEMFØRELSESAFGØRELSE (EU) 2018/1801
         af 19. november 2018
         om elektronisk udveksling med Irland af DNA-oplysninger
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets afgørelse 2008/615/RIA af 23. juni 2008 om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (1), særlig artikel 33,
         under henvisning til udtalelse fra Europa-Parlamentet (2), og
         ud fra følgende betragtninger:
         
                     (1)
                  
                  
                     I henhold til artikel 25, stk. 2, i afgørelse 2008/615/RIA må levering af personoplysninger som omhandlet i nævnte afgørelse ikke ske, før de almindelige bestemmelser om databeskyttelse fastsat i nævnte afgørelses kapitel 6 er gennemført i den nationale lovgivning på de berørte medlemsstaters område.
                  
               
                     (2)
                  
                  
                     Artikel 20 i afgørelse 2008/616/RIA (3) bestemmer, at kontrollen af, at den i betragtning 1 omhandlede betingelse er opfyldt for så vidt angår elektronisk dataudveksling i henhold til kapitel 2 i afgørelse 2008/615/RIA, skal ske på grundlag af en evalueringsrapport, der baseres på et spørgeskema, et evalueringsbesøg og en forsøgsfase.
                  
               
                     (3)
                  
                  
                     Irland har meddelt Generalsekretariatet for Rådet, hvilke nationale DNA-analysedatabaser artikel 2-6 i afgørelse 2008/615/RIA finder anvendelse på, og betingelserne for elektronisk søgning som omhandlet i artikel 3, stk. 1, i afgørelsen i overensstemmelse med artikel 36, stk. 2, i nævnte afgørelse.
                  
               
                     (4)
                  
                  
                     I henhold til kapitel 4, punkt 1.1, i bilaget til afgørelse 2008/616/RIA vedrører det spørgeskema, der udarbejdes af den relevante arbejdsgruppe i Rådet, hver af de elektroniske dataudvekslinger, og det skal besvares af en medlemsstat, så snart den mener, at den opfylder forudsætningerne for dataudveksling i den relevante datakategori.
                  
               
                     (5)
                  
                  
                     Irland har besvaret spørgeskemaet om databeskyttelse og spørgeskemaet om udveksling af DNA-oplysninger.
                  
               
                     (6)
                  
                  
                     Irland har gennemført en vellykket forsøgsfase med Østrig.
                  
               
                     (7)
                  
                  
                     Der er blevet gennemført et evalueringsbesøg i Irland, og den østrigske evalueringsgruppe har udarbejdet en rapport om evalueringsbesøget, som er blevet sendt til den relevante arbejdsgruppe i Rådet.
                  
               
                     (8)
                  
                  
                     Rådet har fået forelagt en samlet evalueringsrapport, som opsummerer resultaterne af spørgeskemaet, evalueringsbesøget og forsøgsfasen vedrørende udveksling af DNA-oplysninger.
                  
               
                     (9)
                  
                  
                     Den 16. juli 2018 konkluderede Rådet efter at have taget samtykket fra alle medlemsstater, som er bundet af afgørelse 2008/615/RIA, til efterretning, at Irland fuldt ud har gennemført de almindelige bestemmelser om databeskyttelse i kapitel 6 i afgørelse 2008/615/RIA.
                  
               
                     (10)
                  
                  
                     Med henblik på elektronisk søgning af DNA-oplysninger bør Irland derfor have ret til at modtage og levere personoplysninger i henhold til artikel 3 og 4 i afgørelse 2008/615/RIA.
                  
               
                     (11)
                  
                  
                     Artikel 33 i afgørelse 2008/615/RIA tillægger Rådet gennemførelsesbeføjelser til at vedtage de foranstaltninger, der er nødvendige for at gennemføre nævnte afgørelse, navnlig med hensyn til modtagelse og levering af personoplysninger som fastsat i nævnte afgørelse.
                  
               
                     (12)
                  
                  
                     Da betingelserne for at udløse udøvelsen af sådanne gennemførelsesbeføjelser er opfyldt, og proceduren i den henseende er blevet fulgt, bør der vedtages en gennemførelsesafgørelse om elektronisk udveksling med Irland af DNA-oplysninger med henblik på at give denne medlemsstat mulighed for at vedblive med at modtage og levere personoplysninger i henhold til artikel 3 og 4 i afgørelse 2008/615/RIA.
                  
               
                     (13)
                  
                  
                     Afgørelse 2008/615/RIA er bindende for Danmark, Irland og Det Forenede Kongerige, som derfor deltager i vedtagelsen og anvendelsen af nærværende afgørelse, der gennemfører afgørelse 2008/615/RIA —
                  
               VEDTAGET DENNE AFGØRELSE:
         
            Artikel 1
            Med henblik på elektronisk søgning og sammenligning af DNA-oplysninger har Irland ret til at modtage og levere personoplysninger i henhold til artikel 3 og 4 i afgørelse 2008/615/RIA fra den 23. november 2018.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
            Denne afgørelse anvendes i overensstemmelse med traktaterne.
         
         
            Udfærdiget i Bruxelles, den 19. november 2018.
            
               
                  På Rådets vegne
               
               E. KÖSTINGER
               
                  Formand
               
            
         
         
            (1)  EUT L 210 af 6.8.2008, s. 1.
         
            (2)  Udtalelse af 24. oktober 2018 (endnu ikke offentliggjort i EUT).
         
            (3)  Rådets afgørelse 2008/616/RIA af 23. juni 2008 om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).